রংপুরবাসী বিশ্বাস করে যে, আন্তর্জাতিক ভাবে খ্যাতিমান বর্তমান প্রধানমন্ত্রীর যোগ্য নেতৃত্বে দেশের যোগাযোগ ব্যবস্থা বিশেষত নিরাপদ ও আরামদায়ক ভ্রমনের রেলপথ উন্নয়নে যুগান্তকারী পদক্ষেপ গৃহিত হয়েছে। যা রংপুরের মানুষকে আশান্বিত করেছে। রেলকে লাভজনক করার পাশাপাশি রেল যাত্রীদের সেবার মান বৃদ্ধির বর্তমান সরকারের উদ্যোগ সর্বমহলে প্রশংসিত হয়েছে। এরই প্রেক্ষিতে রংপুরের মানুষ আপনার কাছে নিরাপদ ও আরামদায়ক রেল ভ্রমনে রংপুর থেকে ঢাকাগামী দিবাকালীন আন্তঃনগর ট্রেন চালু, রংপুর এক্সপ্রেসকে আধুনিক ট্রেন হিসেবে গড়ে তোলা, আলাদা এসি চেয়ার কোচ সংযোজন, সময় মতো ট্রেন চলাচলের পদক্ষেপ গ্রহণ, এ অঞ্চলের মানুষের সুবিধার্থে বন্ধ হওয়া ট্রেনসমূহ পুনরায় চালু ও যাত্রী সেবার মান উন্নয়নকরণের দাবি জানাচ্ছে। একই সাথে বর্তমান সরকার বাংলাদেশ রেলওয়ের জন্য আধুনিকমানের যে ২৭০টি নতুন বগি সংযোজন করছেন এতে রংপুর বিভাগীয় নগরীর জন্য কোন বরাদ্দ নেই। সেই সাথে রংপুর বিভাগে মিটারগেজ লাইন সংস্কার ও নতুন ব্রডগেজ লাইন স্থাপনের দাবি জানালেও দীর্ঘদিনেও তা বাস্তবায়ন হয়নি।